Listasavn Føroya elskar at fáa familjur og børn á vitjan. Í móttøkuni kunnu tit hugna tykkum-bæði við onkrum leskiligum frá kaféini og við at vera kreativ saman. Tvey borð eru við uppgávum, sum børn og vaksin kunnu royna seg við. Tit kunnu millum annað kappast um, hvør kann gera ta minstu standmyndina úr Silk Clay (eitt slag av modellervoksi), og hvør kann gera stuttligasta nýggja listaverkið við at tekna á endurgevingar av listaverkum hjá Listasavni Føroya. Vit hava funnið eina rúgvu av postkortum til tykkara at brúka, og vit gleða okkum at síggja, hvør kann koma við tí bestu tulkingini. Bert hugflogið setur mørk. Tað ber eisini til at tekna, leggja putlispøl og nógv annað. Tit nýtast ikki at keypa atgongumerki til Listasavn Føroya fyri at nýta forhøllina, handilin og familjuborðini-tað er ókeypis og øll eru vælkomin. Undir 18 hava altíð ókeypis atgongd á Listasavni Føroya, meðan atgongugjaldið fyri vaksin er 65 kr. Tit eru vælkomin at eta matpakkan hjá tykkum í forhøllini.